הגולשים נתנו לכיפת ברזל את תואר "ההמצאה של ישראל"
מערכת כיפת ברזל ליירוט רקטות קצרות טווח ופגזים זכתה בתואר "ההמצאה של המדינה", במשאל מקוון שנערך על-ידי משרד הכלכלה בהשתתפות כ-115,000 גולשים. במקום השני בחרו הגולשים באפליקציית Waze ובמקום השלישי (בהפרש של 12 קולות בלבד מהמקום השני) זכתה ההמצאה הוותיקה של הטפטפות. לרגל חגיגות ה-70 למדינה, העמיד משרד הכלכלה והתעשייה לבחירת הציבור את המוצרים והטכנולוגיות פורצי הדרך אשר פותחו בישראל לאורך שנות קיומה.
במסגרת התחרות, התבקשו הגולשים בישראל לדרג 70 המצאות שונות. התחרות התנהלה בשני שלבים: בשלב הראשון בחרו כ-52,000 גולשות וגולשים את 9 ההמצאות שיעלו לגמר. בשלב השני בחרו כ-63,000 גולשות וגולשים נוספים את ההמצאות המובילות בעיניהם. בסיכום המשאל, מערכת כיפת ברזל קיבלה 28% מהקולות, אפליקציית ווייז קיבלה 17.77% מהקולות והמצאת הטפטפת קיבלה 17.75% מהקולות. במקומות הבאים דורגו המצאת הדיסק-און קי (10.96%), רובוט לסיוע בניתוחים (8.18%), ווטרגן לייצור מים (8.08%), סנדלי שורש (4.38%), הפיירוול של צ'ק פוינט קיבל 2.69% מהקולות ולוויין הצילום אופק קיבל 2.18% מהקולות.
מערכת כיפת ברזל פותחה במימון ישראלי ואמריקאי החל משנת 2007 על-ידי רפאל, וכוללת מכ"ם של אלתא ומערכת שליטה ובקרה של חברת mPrest. לפי דיווחי משרד הביטחון, מאז שנפרסה לראשונה בשנת 2011, היא יירטה בהצלחה כ-1,700 טילים ורקטות שנורו על מדינת ישראל. אפליקציית ווייז היא תוכנת השיווט השיתופי הראשונה בעולם ונמכרה בשנת 2013 לגוגל תמורת כמיליארד דולר. הטפטפת אשר שינתה את פני החקלאות בעולם הומצאה בשנת 1958 על-ידי שמחה וישעיהו בלאס ורפי מהודר מקיבוץ חצרים. כיום היא נמכרת על-ידי חברת נטפים בכל העולם.